钦定古今图书集成/明伦汇编/家范典/第064卷 > 《悲从弟仲德诗》陶潜
## 钦定古今图书集成/明伦汇编/家范典/第064卷 > 《悲从弟仲德诗》陶潜

衔哀过旧宅，悲泪应心零。借问为谁悲，怀人在九冥。
礼服名群从，恩爱若同生。门前执手时，何意尔先倾。
在数竟不免，为山不及成。慈母沈哀痛，二子才数龄。
双位委空馆，朝夕无哭声。流尘集虚坐，宿草旅前庭。
阶除旷游迹，园林独馀情。翳然乘化去，终天不复形。
迟迟将回步，恻恻悲襟盈。